
0. Акадэмічная канферэнцыя па рэформе беларускага правапісу і азбукі 1926 г. (пра яе гл. наш артыкул: Запрудскі 2004) у значнай меры задаволіла імкненне беларускага грамадства сярэдзіны 1920-х гг. да асэнсавання правапіснай тэматыкі. Тым не менш у беларускай арфаграфіі яшчэ заставаліся пытанні, якія маглі выклікаць непаразуменні або проста прыцягваць увагу дапытлівых людзей. 
1. 1 кастрычніка 1927 г. пры кафедры жывой беларускай мовы Інбелкульта была створана Камісія літаратурнай мовы, якой была даручана апрацоўка матэрыялаў Акадэмічнай канферэнцыі і падрыхтоўка канчатковага праекта правапісу. У складзе гэтай камісіі была вылучана спецыяльная Правапісная камісія, у якую ўвайшлі С. Некрашэвіч (старшыня), А. Багдановіч (сакратар), Я. Лёсік, В. Ластоўскі, П. Бузук, Я. Бялькевіч, Я. Луцэвіч (Янка Купала) і У. Чаржынскі. Правапісная камісія пачала сваю дзейнасць 7 снежня 1927 г. і да 17 красавіка 1929 г. правяла 33 пасяджэнні (Беларускі правапіс 1930, 5).
З апублікаванай у газеце “Звязда” 22 сакавіка 1928 г. інфармацыйнай нататкі даведваемся, што першапачаткова камісія мела намер падрыхтаваць праект правапісу да 1 ліпеня 1928 г. На першых пасяджэннях камісіі былі распрацаваны раздзел “Правапіс галосных” і (часткова) “Правапіс зычных”. Найбольш спрэчным пунктам для членаў камісіі аказаўся правапіс ненаціскнога е, адносна якога акрэсліліся два падыходы.
 Згодна з першым, прапаноўвалася падпарадкаваць правапіс гэтай арфаграмы дзеянню марфалагічнага прынцыпу правапісу. Згодна з другім, пры вырашэнні напісання ў дадзеным выпадку павінен быў пераважаць фанетычны прынцып.
Аўтар публікацыі ў “Звяздзе” катэгарычна пярэчыў супраць прымянення пры абазначэнні ненаціскнога е марфалагічнага прынцыпу, бо “ненаціскное е... будзе чытацца як е, што фактычна будзе азначаць калечанне нашай мовы... Вялікі расійскі ўплыў будзе дапамагаць змяшэнню ў вымаўленні націскнога і ненаціскнога е, а праз гэта і зніканню з беларускай мовы аднэй з яе характэрных асаблівасцяй”. Аўтар артыкула выразна схіліўся да другога з падыходаў, што бытавалі ў камісіі, і прынамсі яўна лепшым за першы падыход лічыў захаванне існуючага правіла ў сукупнасці з удакладненнем, прынятым на Акадэмічнай канферэнцыі (М. Г. 1928). 

У інфармацыйнай нататцы, апублікаванай на старонках газеты “Савецкая Беларусь” 6 кастрычніка 1928 г., паведамлялася, што на пасяджэнні акадэмічнай рады Інбелкульта была выслухана справаздача старшыні правапіснай камісіі С. Некрашэвіча. Спецыяльна набранымі тлустымі літарамі газета паведамляла, што ў аснову праекта арфаграфіі “будзе пакладзены правапіс, якім зараз карыстаецца газета «Савецкая Беларусь»” (Праект рэформы... 1928).
2. У лютым 1928 г. адбылася публічная палеміка паміж Я. Лёсікам і І. Воўкам-Левановічам з нагоды выдання апошнім “Лекцый па гісторыі беларускае мовы”.
У выключна рэзкім водгуку-артыкуле на публікацыю падручніка І. Воўка-Левановіча Я. Лёсік зафіксаваў у гэтай кнізе шэраг адхіленняў ад усталяванага на той час правапісу. Гаворка ішла пра наступныя рысы:

- змякчэнне зубных д, т, з, с у чужаземных словах (фанэцікі, сісьцемацізуе, пракцічных, дзіалектаў, сьціль);

- непаслядоўнасць у напісанні ненаціскнога о (марфалогіі – морфологічных, фанэцічных – фонэтычных);

- незмякчэнне л у замежных словах (церміналогіі, дыалекталогіі, філалагічнай, аналагічнай, марфалагічных) (Лёсік 2003, 294).

У сваім адказе І. Воўк-Левановіч сцвердзіў, што рукапіс яго кнігі быў напісаны згодна з яго асабістым пунктам гледжання на арфаграфію ў галіне перадачы чужаземных слоў. Аўтар “Лекцый...” звяртаў увагу на тое, што сяляне пераважна вымаўляюць дзісцыпліна, арыхмеціка, капярацыя, пазіцыя, іньсьпектар і што, увогуле, “вымаўленне з цвёрдымі зычнымі ў словах чужаземнага паходжання перад е, і, а таксама з мяккім л перад а, о ў нас час можна пачуць толькі ад вельмі старых людзей”. У сувязі з гэтым навуковец лічыў магчымым прыняць напісанні тыпу дісьціпліна (або нават дісьтіпліна), консьтітутія, діалект, морфологія, філологія і пад. (Воўк-Левановіч 1928).
Публікацыя І. Воўка-Левановіча з’явілася першым друкаваным выступленнем у Беларусі супраць некаторых усталяваных падыходаў правапісу запазычаных слоў. Да 1928 г. ды і пазней правапіс запазычаных слоў у інтэрпрэтацыі тыпу трактоўкі І. Воўка-Левановіча, падобна, не прыцягваў ніякой увагі; паказальна, што гэтыя праблемы зусім не былі прадметам абмеркавання на Акадэмічнай канферэнцыі.
3. У 1927 – 1929 гг. некалькі разоў з артыкуламі, прысвечанымі рэформе беларускага алфавіту і правапісу, выступіў паэт У. Дубоўка (параўн., напрыклад: Дубоўка 1927, Дубоўка 1928а, Дубоўка 1928b, Дубоўка 1929).
У галіне правапісу У. Дубоўка ўносіў прапановы скасаваць выключэнне ў правіле аб магчымасці нескарачэння у пасля галосных (і, наадварот, скарачэння у пасля зычных) у паэтычнай мове, а таксама ўдакладніць кадыфікацыю у і ў, і і й у пачатку слова.
Увагу У. Дубоўкі прыцягнулі таксама прыстаўныя гукі. На думку паэта, для ўхілення немілагучнасці перад збегамі зычных ў беларускай мове павінны ўжывацца прыстаўныя галосныя і і а, аднак для некаторых выпадкаў (абумоўленых характарам канцавога гука папярэдняга слова) іх выкарыстанне абмяжоўвалася (шмат істужак, але белая стужка; на вялікай ігрушы, але вялікая груша).
У галіне графікі У. Дубоўка прапаноўваў зрабіць наступныя змены.
А. Увесці спецыяльныя літары для пазначэння афрыкат [дз’] і [дж]. Для іх У. Дубоўка прыдумаў спецыяльныя знакі.
Б. Выключыць з беларускага алфавіту літару ё, замяніўшы яе знакам ö.

В. Увесці дыякрытычны знак для абазначэння падоўжаных зычных замест двухлітарных спалучэнняў.
Нягледзячы на тое, што пытанне ўвядзення спецыяльных літар у беларускі алфавіт для абазначэння афрыкат у сярэдзіне 1920-х гадоў многімі ўспрымалася як важная практычная задача, далейшага развіцця гэта тэма (падобна да іншых графічных прапаноў У. Дубоўкі) фактычна не мела.
4. Стабільная сітуацыя ў правапісе пасля правядзення Акадэмічнай канферэнцыі паўплывала на тое, што нават адзін з настойлівых прыхільнікаў рэформы беларускага правапісу сярэдзіны 1920-х гг., Я. Лёсік у другой палове 1920-х гг. выразна абмежаваў свае рэфарматарскія памкненні. У надрукаваным у 1929 г. “Праекце рэформы і стабілізацыі беларускага правапісу” ён прапанаваў толькі дзве больш-менш сур’ёзныя змены. Першая датычылася немагчымасці скарачаць на пісьме злучнік і і прыназоўнік у. Другой важнай навацыяй было неабазначэнне мяккасці свісцячых з, с, дз, ц перад наступнымі мяккімі зычнымі (Лёсік 1929). Як вядома, абедзве змены Я. Лёсік прапаноўваў яшчэ на Акадэмічнай канферэнцыі (Лёсік 2003, 239), але быў падтрыманы толькі часткова.
Настойлівасць Я. Лёсіка была ўзнагароджана: нягледзячы на тое, што гэтыя прапановы мелі даволі шматлікіх і аўтарытэтных апанентаў – у тым ліку С. Некрашэвіча, Янку Купалу і інш. (Беларускі правапіс 1930, 49 – 51), у падрыхтаваным правапіснай камісіяй праекце яны былі прыняты (Беларускі правапіс 1930, 13, 15, 20).
5. Між тым з 1927 г. у часопісе “Асвета” сталі адносна рэгулярна з’яўляцца публікацыі метадыстаў, прысвечаныя навучанню пісьму ў школах.
5.1. У першым нумары часопіса за 1927 г. брат Я. Лёсіка Антон прааналізаваў 200 пісьмовых работ абітурыентаў 1926 г. Мінскіх двухгаловых педагагічных курсаў, у якіх былі выяўлены наступныя адхіленні:

- напісанне я замест е ў розных граматычных формах: існуя, працуя, тоя ці іншая пытаньне;

- ужыванне канчатка -а (-я) замест канчатка -ыць (-іць) у формах дзеясловаў II спражэння 3-й асобы адзіночнага ліку цяперашняга часу абвеснага ладу: прыводзя, знача;

- ужыванне ненарматыўных канчаткаў прыметнікаў і назоўнікаў: у цёмнум кутку, лепшаю светлаю будучыну, у першаю чаргу, сельскаю гаспадарку; у вёсца, на вёсцэ і інш.;

- ужыванне часціцы ні замест не (ні адзін, ні раз, ні буду, ні думалі, ні адукованы) і, наогул, напісанне і замест е: прыдзіцца, прыдзім, будзім, пірастаюць і інш.;

- непазначэнне мяккасці зычных: весці (замест весьці), вязці (замест вязьці), барадзбу (замест барадзьбу) і інш.

Усе гэтыя адхіленні аўтар артыкула тлумачыў уплывам дыялектнай мовы.

Аўтар зрабіў выснову аб нізкім узроўні выкладання беларускай мовы ў сямігадовых школах (Лёсік 1927, 69).

5.2. Аўтар артыкула “Да пытання аб арфаграфіі ў школе” (Замбржыцкі 1927) звярнуў увагу на сацыяльныя ўмовы бытавання правапісу ў тагачасным беларускім грамадстве. На яго думку, арфаграфічныя навыкі ў школе таго часу ўяўлялі сабой “адно з самых хворых месц” (Замбржыцкі 1927, 38).

С. Замбржыцкі тлумачыў шматлікія правапісныя памылкі вучняў “спадчынай завірушнага часу, калі наша школа перажывала поўную разруху. У час рэвалюцыйных завірух некалі было займацца правапісам. Пісалі абы-як. На напісанне не зварочвалі ніякай увагі, і памылкі набылі ўсе правы грамадзянства” (Замбржыцкі 1927, 40). Пры комплекснай сістэме навучання набыццю правапісных навыкаў у тагачаснай пачатковай школе адводзілася мала часу, мала часу і ўвагі адводзілася для пісьмовых прац і ў другім канцэнтры сямігодак (Замбржыцкі 1927, 40 – 41). Частка настаўніцтва, на думку аўтара артыкула, “да свайго пісьма і да пісьма сваіх вучняў...  адносіцца несур’ёзна, безуважна, абы-як”.  Паводле сведчання аўтара, пішучы заявы, многія тагачасныя настаўнікі рабілі памылкі “ў кожным слове”. С. Замбржыцкі зазначаў, што ведання правіл правапісу для набыцця ўстойлівых арфаграфічных навыкаў недастаткова: “Правільнае напісанне набываецца практыкай, гэта ёсць больш тэхнічнай звыкласцю, чым веданнем правіл напісання” (Замбржыцкі 1927, 39).

5.3. Пра стан навучання пісьма ў тагачасных школах, якое, паводле аднаго з назіральнікаў, у гэты час “дайшло да немагчымасці”, могуць сведчыць наступныя заўвагі: “Вучань як папала і чым папала панура, без зацікаўленасці мазаў па паперы, спадзеючыся стаць пісьменным чалавекам... Настаўнікі ж у значнай большасці [на гэта] не зварачалі ўвагі” (Каўпак 1928, 101). У апошнім артыкуле прыводзіліся прыклады падпісвання вучнямі сваіх сшыткаў (“для испісавання зкнігі”, “па пісані беларуські”, “пісані клясні”, “матыматыкі”, “для Гіяметрый” і інш.), якія сведчылі пра тое, што культура пісьма знаходзілася ў школах у гэты час на вельмі нізкім узроўні.

5.4. У артыкуле “Правапісная пісьменнасць у нашых сямёхгадовых школах” метадыста В. Самцэвіча звярталася ўвага на “велічэзную непісьменнасць” у мове, уласцівую школьнікам і ў нейкай меры школьным настаўнікам. На яго думку, “правапісная непісьменнасць яшчэ досыць шырока пануе не толькі ў школах першай ступені, а і ў сямёхгодках, тэхнікумах і нават у ВНУ”. Аўтар канстатаваў адсутнасць сістэматычнай працы ў набыцці арфаграфічных навыкаў (Самцэвіч 1928, 80, 84). Паводле В. Самцэвіча, здаючы сшыткі пасля выканання пісьмовых работ, многія вучні нават не лічылі патрэбным уважліва правяраць напісанае (Самцэвіч 1928, 83). Адсутнасць знакаў прыпынку або іх няправільную расстаноўку вучні ўвогуле не лічылі за памылку (Самцэвіч 1928, 83).
Аўтар артыкула “Правапісная пісьменнасць у нашых сямёхгадовых школах” лічыў, што тагачасны беларускі правапіс быў занадта складаны, характарызаваўся адсутнасцю цвёрда ўстаноўленых прынцыпаў і што на развіццё пісьменнасці вялікі ўплыў рабіла няўзгодненасць правапісу розных выданняў.

5.5. Складваецца ўражанне, што з прыцягненнем большай увагі да фарміравання арфаграфічных навыкаў незалежна ад ступені складанасці правапісу арфаграфічная пісьменнасць вучняў паляпшалася. З аднаго боку, З. Сцяпура і А. Лёсік (першы вельмі асцярожна) пісалі аб нездавальняючым узроўні засваення вучнямі арфаграфічных правілаў. З другога боку, у пазнейшай працы А. Лёсіка паведамлялася, што “памылкі арфаграфічнага характару ў работах вучняў 7-годак выпуску 1928 г. (на адрозненне ад выпуску 1926 г. – С. З.) з’яўляюцца выключэннем” (Лёсік 1928, 89). Увогуле А. Лёсік лічыў, што “з боку правапісу літар 7-годкі за два гады (з 1926-га па 1928-ы, калі не было ўнесена ніякіх зменаў у правапіс. – С. З.) маюць значны прагрэс” (Лёсік 1928, 90; выдзелена аўтарам. – С. З.). 

Авалоданне арфаграфічна бездакорным пісьмом на фоне набыцця іншых арталагічных навыкаў у школе 1920-х гг. яшчэ не было задачай першаступеннай важнасці. Некаторыя метадысты (параўн., напрыклад: Лёсік 1927, 68; Каўпак 1928, 100) паказалі, што звычайнымі ў вучнёўскіх працах таго часу былі памылкі на лагічную і граматычна правільную пабудову словазлучэнняў і сказаў, дакладнае словаўжыванне і інш. Так, А. Лёсік прывёў у адным са сваіх артыкулаў прыклады наступных ужыванняў: мне есьць жадання, вучыцца настаўніцай, жадаючы працягнуцца сваю адукацыю, хачу вучыцца на Пэдагагічных курсаў, вялікая роля ляжыць на настаўнікаў; весьці актыўны ўдзел з тым, чаго яшчэ не зразумела для нашых беларусаў (Лёсік 1927, 68). Верагодна, менавіта такія, вельмі грубыя і найбольш заўважныя, памылкі, як і ўвогуле агульная патрэба навучання чытаць і пісаць найперш займалі ўвагу тагачасных настаўнікаў. На фоне праблем такога характару імкненне дасягнуць арфаграфічнай пісьменнасці пэўны час у школах 1920-х гг. выглядала б як недазвольнай раскоша.  
6. У выніку дзейнасці ў 1927 – 1929 гг. правапіснай камісіі Інбелкульта быў падрыхтаваны праект беларускага правапісу, апублікаваны ў першай палове 1930 г. У прадмове да кнігі былі выкладзены звесткі пра фарміраванне правапісу беларускай мовы ў папярэдні перыяд, а таксама акрэслены прынцыпы працы камісіі:
“1. Рэфармаванне правапісу і азбукі размежаваць. У першую чаргу прыступіць да рэформы правапісу…
2. Пастановы і працы Акадэмічнае канферэнцыі па рэформе правапісу і азбукі лічыць не абавязковым, але аўтарытэтным матэрыялам.

3. Прымаючы пад увагу дастатковую навуковую вартасць правапісу Б. Тарашкевіча і дзесяцігадовую практыку ўжывання гэтага правапісу, зрабіць толькі: а) некаторыя папраўкі ў гэтым правапісе ў бок яго спрашчэння, менавіта ў тых мясцох, дзе практыка паказала іх цяжкасць або няяснасць, і б) дапаўненні – там, дзе яны нераспрацованы ў Б. Тарашкевіча” (Беларускі правапіс 1930, 5 – 6).
За аснову ў сваёй дзейнасці камісія ўзяла правапіс Б. Тарашкевіча, сцвярджаючы, напрыклад, што, яна лічыла патрэбным “у правапісе гукаў прытрымлівацца ў асноўным галоўных прынцыпаў, якія вызначаны Б. Тарашкевічам”,  і “прымаючы пад увагу дзесяцёхгадовую практыку правапісу Б. Тарашкевіча і практыку папярэдняга пісьма, захоўваць у некаторых выпадках традыцыйнае напісанне” (Беларускі правапіс 1930, 6). 
Увогуле, пэўная частка правілаў у праекце была падрыхтавана ў адпаведнасці з фармулёўкамі, выкарыстанымі ў “Беларускай граматыцы для школ” Б. Тарашкевіча. Паводле прадмовы да праекта, да ліку такіх належалі правілы правапісу галосных о – э, ё, правапісу звонкіх зычных перад глухімі і ў канцы слова, правапісу глухіх перад звонкімі, правапісу спалучэнняў зычных, дзеяслоўных і прыслоўных прыставак, прыназоўніка у перад словамі, якія пачынаюцца з ненаціскнога галоснага а, правапісу не і інш.
Некаторыя фармулёўкі, аднак, былі камісіяй значна перароблены. Нашы назіранні паказваюць, што ў працэсе гэтай апрацоўкі камісія выкарыстала некаторыя фармулёўкі (часам уключна з ілюстрацыйным матэрыялам) “Праекта рэформы і стабілізацыі беларускага правапісу” Я. Лёсіка. Асобныя правілы праекта 1930 г. (правіла 2 – правапіс ненаціскнога е) былі ўкладзены ў адпаведнасці з пастановай Акадэмічнай канферэнцыі.

У дачыненні да усталявання правапісу запазычаных слоў і ўласных беларускіх імёнаў камісія, паводле прадмовы да праекта, імкнулася аддаваць перавагу падыходам, выпрацаваным для беларускай лексікі. Пры падрыхтоўцы раздзела “Правапіс чужаземных слоў” таксама была ўлічана ранейшая практыка кадыфікацыі гэтага разраду лексікі ў падручніках Я. Лёсіка. 
З прадмовы да кнігі можна даведацца і аб тым, што некаторыя правілы выклікалі вялікі роскід меркаванняў і былі прыняты толькі пры нязначнай перавазе пададзеных “за” галасоў. Такім правілам, напрыклад, было “кардынальнае пытанне беларускага правапісу” (Беларускі правапіс 1930, 8) – правапіс ненаціскнога е. Высвятляецца, што ўвогуле пры распрацоўцы гэтага правіла пад увагу прымаліся аж шэсць падыходаў: 1) е абазначаць толькі пад націскам, а кожнае ненаціскное е абазначаць літарай я; 2) е абазначаць толькі пад націскам, а кожнае ненаціскное е абазначаць літарай ε; 3) дапусціць этымалагічнае напісанне е, я; 4) дапусціць азначэнне дысіміляцыйнага якання (весна, вела, але вясны, вялі); 5) захаваць правапіс Б. Тарашкевіча; 6) прыняць рэдакцыю гэтага правіла згодна з пастановай Акадэмічнай канферэнцыі. У выніку перамог апошні падыход. Гэтаксама вялікія спрэчкі выклікалі правілы аб напісанні пачатковых у, і (насуперак пастанове Акадэмічнай канферэнцыі у праекце была падтрымана лёсікаўская пазіцыя аб немагчымасці скарачэння абодвух гукаў у пачатку слова, а таксама тады, калі яны з’яўляліся прыназоўнікам або злучнікам) і, асабліва, правіла аб непазначэнні асіміляцыйнага змякчэння свісцячых.
У цэлым у праекце 1930 г. былі захаваны асноўныя правілы, сфармуляваныя ў 1918 г. Б Тарашкевічам. Частка правілаў зведала рэдакцыйныя змены, асобныя правілы былі зменены істотна і частка правілаў не мела аналагаў у правапісе Б. Тарашкевіча. Верагодна, меў рацыю адзін з пазнейшых крытыкаў гэтага праекта, калі сцвярджаў, што “ўся рэформа звялася да надзвычайна абмежаванай колькасці змяненняў. Праект мы можам назваць толькі ўдакладненай зводкай таго, што мелася раней” (Баркоўскі 1931, 78).

